MTC บริจาค 60 ลบ. แก่ 7 โรงพยาบาล
MTC ร่วมสู้โควิด-19 บริจาค60ลบ. แก่ 7 โรงพยาบาล
7 เม.ย. 2563

นายชูชาติ เพ็ชรอำไพ ประธานกรรมการบริหาร บริษัท เมืองไทย แคปปิตอล จำกัด (มหาชน) หรือ MTC เปิดเผยว่า ด้วยสถานการณ์การแพร่ระบาดของเชื้อไวรัสโคโรน่า 2019 (โควิด-19)  อันเป็นโรคติดต่ออันตรายที่ส่งผลกระทบเป็นวงกว้างต่อคนทั่วโลก  โดย MTC มีความมุ่งมั่นที่จะช่วยเหลือสังคมโดยรวมตลอดมา   และในวันที่ 3  เมษายน  2563 บริษัทฯได้มอบเช็คเงินสดจำนวน  60 ล้านบาท ให้กับ นายอนุทิน ชาญวีรกูล รัฐมนตรีว่าการกระทรวงสาธารณสุข เพื่อนำเงินบริจาคไปมอบให้กับโรงพยาบาล จำนวน 7 แห่ง ได้แก่ 1.โรงพยาบาลจุฬาลงกรณ์ สภากาชาดไทย, 2.โรงพยาบาลศิริราช, 3.โรงพยาบาลธรรมศาสตร์เฉลิมพระเกียรติ, 4.โรงพยาบาลรามาธิบดี, 5.สถาบันบำราศนราดูร, 6. โรงพยาบาลราชวิถี และ 7.โรงพยาบาลเจริญกรุงประชารักษ์ เพื่อร่วมป้องกันและช่วยเหลือผู้ป่วยโควิด-19 ในรูปแบบต่างๆ ของโรงพยาบาลแต่ละแห่งต่อไป
นอกเหนือจากการช่วยเหลือในด้านการบริจาคเงินสมทบทุนให้กับ 7 โรงพยาบาลแล้ว MTC ยังได้ออกมาตรการการให้ความช่วยเหลือและบรรเทาผลกระทบลูกหนี้ที่ได้รับความเดือดร้อนจากการแพร่ระบาดไวรัสโควิด-19  ซึ่งได้มอบหมายให้เจ้าหน้าที่ทุกสาขา ปรับปรุงโครงสร้างหนี้ให้กับลูกค้า โดยลดการชำระค่างวดอย่างน้อย 30% ของค่างวดปกติ เพื่อบรรเทาความเดือดร้อนให้กับลูกค้า ซึ่งเริ่มมีผลบังคับใช้ตั้งแต่วันที่ 1 เมษายน 2563 เป็นต้นไป